87.		Žaloba na zdržanie sa protiprávneho používania obchodného
			mena a odstránenie závadného stavu (§ 8 OZ)
Okresný súd
Pekná ul. č. 97
974 01 Banská Bystrica
Žalobca: 	SLOVPANEL, s.r.o., Na Závaží č. 3, 010 01 Žilina, 
	IČO, DIČ, IČ DPH
	zastúpená Ing. Milanom Králikom, konateľom
	zapísaná v obchodnom registri Okresného súdu v Žiline, odd., vl. č. ....................................
Žalovaný: 	SLOVPANEL, s.r.o., Dlhá ul. č. 79, 010 01 Žilina, 
	IČO, DIČ, IČ DPH
	zastúpená Mgr. Michalom Trnkom
	zapísaná v obchodnom registri Okresného súdu v Žiline, odd., vl. č. .....................................
Vec:		Žaloba na zdržanie sa protiprávneho používania obchodného mena
a odstránenie závadného stavu
I.
V osvedčení o živnostenskom podnikaní zo dňa 1. 7. 2022 vydanom Živnostenským úradom v Žiline bola žalobcovi povolená podnikateľská činnosť „nákup a predaj stavebného materiálu“ pod obchodným menom „SLOVPANEL, s.r.o.“, a to s účinnosťou od 1. 7. 2022. V tom istom znení bolo obchodné meno žalobcu dňa 1. 8. 2022 zapísané v obchodnom registri vedenom na Okresnom súde v Žiline č. vl. 3741/sro.
Dôkaz:
–	Osvedčenie o živnostenskou podnikaní zo dňa 1. 7. 2022
–	Výpis z obchodného registra zo dňa 1. 8. 2022
II.
Pri čítaní inzerátov v AVÍZE č. 3 zo dňa 15. 5. 2023 a č. 4 zo dňa 21. 5. 2023 žalobca zistil, že pod tým istým obchodným menom ponúka žalovaný svoje služby spočívajúce v rekonštrukčných prácach panelových bytov. Na základe uvedeného zistenia žalobca zaslal dňa 22. 5. 2023 žalovanému doporučený list, v ktorom ho upozornil, že neoprávnene používa žalobcovo obchodné meno a súčasne priložil výpis z obchodného registra. Vyzval ho, aby prestal toto obchodné meno používať a aby súčasne stiahol všetku inzerciu a reklamu pod týmto obchodným menom.
Dôkaz:
–	List žalobcu zo dňa 22. 5. 2023
III.
Dňa 7. 6. 2023 prišla od žalovaného písomná odpoveď, v ktorej uvádza, že v jeho prípade nejde o neoprávnené používanie obchodného mena žalobcu, ale o zhodu okolností, keď vznikli obchodné mená totožné, a predložil kópiu živnostenského oprávnenia vydaného Živnostenským úradom v Žiline dňa 1. 11. 2022 pod č. j. 899/22, a teda požiadavky žalobcu odmieta ako neodôvodnené.
Dôkaz:
–	List žalovaného zo dňa zo 7. 6. 2023
–	Výpis zo živnostenského registra z 1. 11. 2022
IV.
Písomnou otázkou na Živnostenským úrade v Žiline žalobca zistil, že dňa 1. 11. 2022 bolo vydané živnostenské oprávnenie žalovanému, v ktorom je uvedené obchodné meno identické s obchodným menom žalobcu na činnosť, ktorá sa zhruba z dvoch tretín kryje s predmetom podnikateľskej činnosti žalobcu. Živnostenské oprávnenie žalovanému vzniklo až 10 mesiacov po vzniku živnostenského oprávnenia žalobcu. Rozdiel medzi dňami vzniku živnostenského oprávnenia, a tým aj práva používať obchodné meno žalobcu a žalovaného je 4 mesiace v prospech žalobcu.
Dôkaz:
–	Výpis zo živnostenského registra, v ktorom je zapísaný žalobca
–	Výpis zo živnostenského registra, v ktorom je zapísaný žalovaný
V.
Z týchto skutočností vyplýva, že vytvorením obchodného mena žalovaného a jeho používaním bola porušená zásada výlučnosti vyplývajúca z Obch. zákonníka, keďže jeho obchodné meno je zameniteľné so skôr zapísaným obchodným menom žalobcu na jeho podnikateľskú činnosť.
Pretože žalovaný nemieni dobrovoľne upustiť od neoprávneného používania tohto obchodného mena, žiada žalobca, aby Okresný súd v Banskej Bystrici vydal tento
rozsudok
Žalovaný je povinný od nadobudnutia právoplatnosti tohto rozsudku zdržať sa neoprávneného používania obchodného mena „SLOVPANEL, s.r.o.“. Žalovaný je povinný zaplatiť žalobcovi trovy konania do 3 dní od nadobudnutia právoplatnosti tohto rozsudku.
Žilina 15. 7. 2023
	podpis žalobcu 
Poznámka
§ 26 zákona č. 160/2015 Z. z. Civilný sporový poriadok stanovuje príslušnosť v sporoch z nekalého súťažného konania a v autorskoprávnych sporoch.
V zmysle neho je na konanie v sporoch z nekalého súťažného konania a v autorskoprávnych sporoch príslušný 
a)	Okresný súd Bratislava I pre obvody Krajského súdu v Bratislave, Krajského súdu v Trnave a Krajského súdu v Nitre, 
b)	Okresný súd Banská Bystrica pre obvody Krajského súdu v Banskej Bystrici, Krajského súdu v Žiline a Krajského súdu v Trenčíne, 
c)	Okresný súd Košice I pre obvody Krajského súdu v Košiciach a Krajského súdu v Prešove.